**Savjetovanje s javnošću o Nacrtu prijedloga zakona o provedbi Uredbe (EU) 2023/2631 o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću, s Konačnim prijedlogom zakona**

Ministarstvo financija provodi savjetovanje s javnošću o Nacrtu prijedloga zakona o provedbi Uredbe (EU) 2023/2631 o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću, s Konačnim prijedlogom zakona (u daljnjem tekstu: Nacrt prijedloga zakona) **u trajanju od 15 dana**, putem središnjeg državnog portala e-Savjetovanja.

Savjetovanje traje od **12. studenog 2024. do 26. studenog 2024.**, a objava izvješća o provedenom savjetovanju očekuje se 26. prosinca 2024.

Nacrtom prijedloga zakona provodi se daljnje usklađivanje s pravnom stečevinom Europske unije odnosno Uredbom (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću (Tekst značajan za EGP) (SL L, 2023/2631, 30.11.2023.) (u daljnjem tekstu: Uredba (EU) 2023/2631).

Uredba (EU) 2023/2631 je donesena kako bi se unaprijedilo tržište zelenih obveznica koristeći znanstveno utemeljene standarde za procjenu njihove usklađenosti sa zelenim politikama, a s obzirom na to da se na tržištu u pogledu zelenih obveznica koriste standardi različitih razina ambicioznosti i transparentnosti, što može imati negativne efekte na zaštitu ulagatelja, kao i doprinijeti pojavi tzv. manipulativnog zelenog marketinga.

Nacrtom prijedloga zakona propisuje se da je u Republici Hrvatskoj za primjenu Uredbe (EU) 2023/2631 u dijelu nadzora nad obvezama izdavatelja i inicijatora zadužena Hrvatska agencija za nadzor financijskih usluga te se uređuje postupak nadzora, nadzorne mjere i propisuju se prekršajne sankcije za izdavatelja i inicijatora u slučaju kršenja Uredbe (EU) 2023/2631.

**Javno savjetovanje predviđeno je u skraćenom trajanju od 15 dana,** odnosno od **12. studenog 2024. do 26. studenog 2024.**, a radi donošenja Nacrta prijedloga zakona po hitnom postupku s ciljem daljnjeg usklađenja hrvatskog zakonodavnog okvira s pravnom stečevinom Europske unije, odnosno ovim Nacrtom prijedloga zakona osigurava se provedba Uredbe (EU) 2023/2631.